ECB คงดอกเบี้ยตามคาด เมิน “เงินเฟ้อ” พุ่งนิวไฮ
ECB มีมติคงอัตราดอกเบี้ยนโยบายตามคาด เมิน “เงินเฟ้อ” พุ่งสูงสุดเป็นประวัติการณ์
ECB มีมติคงอัตราดอกเบี้ยนโยบายตามคาด เมิน “เงินเฟ้อ” พุ่งสูงสุดเป็นประวัติการณ์
3 ก.พ. 2565

ธนาคารกลางยุโรป (ECB) มีมติคงอัตราดอกเบี้ยนโยบายในการประชุมวันนี้ ตามที่ตลาดคาดการณ์ไว้ แม้ว่าเงินเฟ้อของยูโรโซนพุ่งสูงสุดเป็นประวัติการณ์ และปรับตัวเหนือเป้าหมาย 2% ของ ECB
ทั้งนี้ ECB มีมติคงอัตราดอกเบี้ยรีไฟแนนซ์ที่ระดับ 0% ซึ่งเป็นระดับต่ำสุดเป็นประวัติการณ์ และคงอัตราดอกเบี้ยเงินฝากที่ธนาคารพาณิชย์ฝากไว้กับ ECB ที่ระดับ -0.50% ขณะที่คงอัตราดอกเบี้ยเงินกู้ที่ระดับ 0.25%
ขณะเดียวกัน ECB ระบุว่า ทางธนาคารจะยุติโครงการซื้อพันธบัตรตามมาตรการ Pandemic Emergency Purchase Programme (PEPP) วงเงิน 1.85 ล้านล้านยูโรในเดือนมี.ค.
โดยที่ผ่านมา ECB มักระบุว่าเงินเฟ้อในยูโรโซนมีสาเหตุจากปัจจัยชั่วคราว และเงินเฟ้อดังกล่าวจะชะลอตัวลงเมื่อเวลาผ่านไป
ทั้งนี้ นางคริสติน ลาการ์ด ประธาน ECB ส่งสัญญาณก่อนหน้านี้ว่า ECB ไม่มีแนวโน้มปรับขึ้นอัตราดอกเบี้ยในปี 2565 โดยระบุว่า “แม้ว่าอัตราเงินเฟ้อดีดตัวขึ้นในขณะนี้ แต่มีแนวโน้มปรับตัวลงในระยะกลาง” ขณะที่แรงกดดันเงินเฟ้อจากการขยายตัวของค่าจ้างยังคงอยู่ในระดับต่ำ
ส่วนสำนักงานสถิติแห่งสหภาพยุโรป (ยูโรสแตท) เปิดเผยว่า ดัชนีราคาผู้บริโภค (CPI) ของยูโรโซนพุ่งขึ้นสู่ระดับ 5.1% ในเดือนม.ค. ซึ่งเป็นระดับสูงสุดเป็นประวัติการณ์นับตั้งแต่ที่ยูโรสแตทเริ่มรวบรวมข้อมูลดังกล่าว จากระดับ 5.0% ในเดือนธ.ค.  นักวิเคราะห์คาดการณ์ก่อนหน้านี้ว่า ดัชนี CPI จะปรับตัวลงสู่ระดับ 4.4% ในเดือนม.ค.